പന്ത് ചുരണ്ടൽ വിവാദത്തെക്കുറിച്ച് വിശദീകരിക്കാനായി വിളിച്ചുചേർത്ത വാർത്താസമ്മേളനത്തിൽ പൊട്ടിക്കരഞ്ഞ് ഓസ്ട്രേലിയൻ താരം സ്റ്റീവ് സ്മിത്ത് . സംഭവിച്ചതിന്റെയെല്ലാം ഉത്തരവാദിത്തം തനിക്കാണെന്നും എല്ലാത്തിനും മാപ്പ് പറയുന്നുവെന്നും സ്മിത്ത് പറഞ്ഞു . എന്റെ എല്ലാ ടീം അംഗങ്ങളോടും ആരാധകരോടും ക്രിക്കറ്റിനെ സ്നേഹിക്കുന്ന ലോകമെമ്പാടുമുള്ള ആരാധകരോടും മാപ്പു പറയുന്നു . സംഭവിച്ചതിന്റെയെല്ലാം ഉത്തരാവാദിത്തം എനിക്കാണ് . എന്റെ നേതൃത്വത്തിന് തെറ്റുപറ്റി . ചെയ്ത തെറ്റിന് പ്രായശ്ചിത്തമായി എന്തും ചെയ്യാൻ തയാറാണെന്നും വ്യക്തമാക്കിയശേഷമാണ് സ്മിത്ത് പൊട്ടിക്കരഞ്ഞത് . ഇതിൽ നിന്ന് എന്തുപഠിച്ചു എന്ന് ചോദിച്ചാൽ , ഇത് മറ്റുള്ളവർക്കും ഒരു പാഠമാണ് . ഒരു തെറ്റ് ചെയ്തുപോയി . അതിന്റെ അനന്തരഫലം അനുഭവിക്കുന്നു . ചെയ്തുപോയ കാര്യങ്ങൾ ജീവിതാവസാനം വരെ എന്നെ വേട്ടയാടുമെന്നറിയാം . കാലം എല്ലാം മായ്ക്കുമെന്നും . മികച്ച കളിയിലൂടെ നഷ്ടമായ പ്രതിച്ഛായ തിരിച്ചുപിടിക്കാൻ ശ്രമിക്കും . ക്രിക്കറ്റ് എന്റെ ജീവിതമാണ് . അത് അതുപോലെ തുടരും . എല്ലാത്തിനും മാപ്പ് . ഞാൻ ശരിക്കും തകർന്നുപോയി . എന്റെ കുടുംബാംഗങ്ങളെപ്പോലും ഞാൻ നാണംകെടുത്തി . സംഭവമറിഞ്ഞ് എന്റെ അമ്മപോലും പൊട്ടിക്കരഞ്ഞുപോയി - സ്മിത്ത് പറഞ്ഞു . വാർത്താസമ്മേളനത്തിനിടെ നിരവധി തവണ സ്മിത്ത് വിതുമ്പി . പന്ത് ചുരണ്ടൽ വിവാദത്തിൽ ഉൾപ്പെട്ട സ്റ്റീവ്സ സ്മിത്തിനെ ഓസ്ട്രേലിയൻ നായകസ്ഥാനത്തു നിന്ന് ക്രിക്കറ്റ് ഓസ്ട്രേലിയ നീക്കിയിരുന്നു . പിന്നാലെ ഒരുവർഷത്തേക്ക് രാജ്യാന്തര ക്രിക്കറ്റിൽ വിലക്കേർപ്പെടുത്തുകയും ചെയ്തു . വൈസ് ക്യാപ്റ്റൻ ഡേവിഡ് വാർണർക്കും ഒരുവർഷ വിലക്കുണ്ട് . പന്ത് ചുരണ്ടിയ യുവതാരം ബാൻക്രോഫ്റ്റിനെ ഒമ്പത് മാസത്തേക്കാണ് വിലക്കിയത് . ദക്ഷിണാഫ്രിക്കയ്ക്കെതിരായ മൂന്നാം ക്രിക്കറ്റ് ടെസ്റ്റിലായിരുന്നു വിവാദമായ പന്ത് ചുരണ്ടൽ സംഭവം അരങ്ങേറിയത് .